РЕШЕНИЕ НА КОМИСИЯТА
от 31 януари 2007 година
за изменение на Решение 2006/415/ЕО относно някои защитни мерки по отношение на високопатогенната инфлуенца от подтип H5N1 по домашните птици в Унгария
(нотифицирано под номер C(2007) 325)
(текст от значение за ЕИП)
(2007/79/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, прилагани при обмена вътре в Общността на някои живи животни и продукти с оглед изграждането на вътрешния пазар (2), и по-специално член 10, параграф 4 от нея,
като взе предвид Директива 2005/94/ЕО на Съвета от 20 декември 2005 г. относно мерките на Общността за контрол върху инфлуенцата по птиците и за отмяна на Директива 92/40/ЕИО (3), и по-специално член 66, параграф 2 от нея,
като има предвид, че:
(1)
Директива 2005/94/ЕО установява мерките за контрол върху инфлуенцата по птиците и отменя Директива 92/40/ЕИО на Съвета от 19 май 1992 г. за въвеждане на мерки на Общността за контрол върху инфлуенцата по птиците (4), считано от 1 юли 2007 г.
(2)
Тъй като крайната дата за транспониране на Директива 2005/94/ЕО в националното законодателство е 1 юли 2007 г., Решение 2006/415/ЕО на Комисията от 14 юни 2006 г. относно някои защитни мерки по отношение на високопатогенната инфлуенца от подтип H5N1 по домашните птици в Общността и за отмяна на Решение 2006/135/ЕО (5) и Решение 2006/416/ЕО на Комисията от 14 юни 2006 г. относно някои преходни мерки по отношение на високопатогенната инфлуенца по домашните птици или други птици, отглеждани на закрито в Общността (6), бяха одобрени в очакване на транспонирането на посочената директива. Тези решения следва да бъдат приложени до 30 юни 2007 г.
(3)
Решение 2006/415/ЕО въвежда някои защитни мерки, които следва да бъдат приложени в случай на избухване на високопатогенна инфлуенца по домашните птици на територията на държава-членка, причинена от високопатогенния А вирус от подтип H5, за да се предотврати разпространението на инфлуенцата по птиците в незаразените с болестта части на Общността посредством движението на птиците, както и на продуктите от тях.
(4)
Унгария нотифицира Комисията за избухване на H5N1 по домашните птици на нейна територия и предприе съответните мерки съгласно Решение 2006/415/ЕО, включително създаването на области А и Б съгласно член 4 от посоченото решение.
(5)
Комисията разгледа тези мерки в сътрудничество с Унгария и е доволна, че границите на области А и Б, установени от компетентните органи в тази държава-членка, са на достатъчно разстояние от настоящото местоположение на огнището на зараза. Областите А и Б в Унгария могат впоследствие да бъдат потвърдени и продължителността на тази регионализация да бъде фиксирана.
(6)
Решение 2006/415/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2006/415/ЕО се заменя с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 31 януари 2007 година.